এই সময় ডিজিটাল ডেস্ক: উদার পাকিস্থানের স্বপ্ন দেখিয়ে ক্ষমতায় এসেছিলেন ইমরান খান। কিন্তু খ্রিস্টান ধর্মাবলম্বী আসিয়া বিবির জেল মুক্তির নির্দেশের ঘটনায় প্রমাণ হল এখনও সেদেশ কতটা কট্টরবাদীদের নিয়ন্ত্রণে। ২০১০ সালে ধর্মদ্রোহিতার অভিযোগে আসিয়া বিবিকে ফাঁসির সাজা দিয়েছিল পাকিস্তানি আদালত। সম্প্রতি সেই নির্দেশ বদলে তাঁকে মুক্তির নির্দেশ দেয় পাক সুপ্রিম কোর্ট। আর তারপরই গোটা দেশজুড়ে কার্যত অচলাবস্থা শুরু হয়। দিকে দিকে তান্ডব চালায় মৌলবাদীরা। তাই মুলতানের জেল থেকে ছাড়া পেলেও দেশে থাকা হচ্ছে না তাঁর। রিপোর্টে জানা গেছে, অন্য দেশের বিমানে উঠেছেন তিনি। কিন্তু নিরাপত্তার স্বার্থেই নির্দিষ্টভাবে সেই দেশের নাম জানানো হয়নি।